VaMakoni Vokwikwidza Musarudzo Dzemutungamiri weNyika
Asi nyanzvi munyaya dzezvematongerwo enyika dzinoti zvaitwa naVaMakoni zvichaita kuti VaMugabe varasikirwe nevamwe vatsigiri.
Vaimbove mutangamiri webazi rezve hupfumi, VaSimba Makoni, vanoti vachakwikwidza musarudzo dzemuna Kurume semutungamiri wenyika, vakazvimirira. Sekutaura kuri kuita mutori wedu wenhau, Slyvia Manika weStudio7, anoti VaMakoni vakaudza vatori venhau muHarare neChipiri kuti vasarudza kumira semutungamiri wenyika nokuti hutungamiri huripo hwakundikana. VaMakoni vanoti vachaudza veruzhinji kuti vachange vachishanda nevanhu vakaita seyi, uye izvi zvichabuda pachena mukati memazuva magumi. Tichiri panyaya iyi, Doctor Makoni vaudzawo Studio 7 papera musangano uyu kuti vachiri kuyedza kuti vanhu muZanu-PF vapandukire VaMugabe Chishanu chisati chasvika kuti vasapinde musarudzo vakamirira Zanu-PF. Vatiwo izvi zvikaramba, vachapinda musarudzo vakazvimirira voga. Varambazve kutaura kuti ndivanani vamwe vari muZanu-PF vari kuda kubatana navo maoko. Nyanzvi munyaya dzezvematongerwo enyika, Professor John Makumbe vati zvaitwa naVaMakoni imbama chaiyo kuna VaMugabe. Professor Makumbe vati sarudzo dzegore rino dzichanakidza. Gweta uye vachiongorora nyaya dzezvematongerwo enyika, Muzvare Theressa Mugadza vati kana VaMakoni vasiri kushandiswa kubata vanhu kumeso neZanu-PF vaita zvakanaka. Executive Director weZimbabwe Coalition on Debt and Development, VaJoy Mabhenge, vaudza mutori wenhau Blessing Zulu kuti VaMakoni vanogona kukanganisa VaMugabe nekuvatorera vamwe vatsigiri. Dzimwe Nhau Kubva kuStudio 7...